**BESZÁMOLÓ 2018.**

**TENGELICI TELEPÜLÉSI ÉRTÉKTÁR BIZOTTSÁG**

**tagjai: Farkas Dénes, Tóthné Csapó Sára, Hunyadi István, Tóth Ferenc, Farkas Zsuzsanna**

2017 augusztusának végén alakult meg községünkben a Települési Értéktár Bizottság.

 Feladatunk a településünkön található nemzeti értékek azonosításának szervezése, az értékek adatait tartalmazó gyűjtemény létrehozása, az értékek felterjesztése a Megyei Értéktárba valamint azok megismertetése településünk lakóival. Ehhez ***folyamatosan várjuk az értékmentő emberek javaslatait!***

**Eddig végzett munkánk**:

- 8 érték megjelentetése a bővített kiadásban idén márciusban megjelenő Kincses Tolna megye kiadványban: Csapó-park, Gindly-Csapó kápolna, a Bárányi réten található védett pókbangó, Gindly-Benyovszky kastély és kúria, Schell, Jeszenszky , Bernrieder kúria.

- A 15 települési érték megjelentetése a helyi honlapon, ill. a könyvtárban.

- 9 érték felterjesztése, bekerülése a Megyei Értéktárba.

- Helyi civil szervezetekkel, vállalkozásokkal és közintézményekkel a kapcsolat felvétele: iskola, 3T, könyvtár, Csilla Otthon, faluház, Palánk (szakiskola), óvoda, nyugdíjasklub, alkotókör, „Öreg fiúk”, népfőiskola, Tengelici Hírmondó, Tengelic Szőlőhegyi Nyugdíjasok Érdekszövetsége, Szőlőhegyért Egyesület, Kiss Judit.

- Folyamatos kapcsolattartás a Megyei Értéktárral, a Megyei Levéltárral, a Kincses Tolna megye szerkesztőjével, Révai Lillával, Komjáthy Ágnessel (TOP-os pályázat képviselői).

- Hunyadi István létrehozta és „működteti” a facebook megjelenésünket.

- Kapcsolat felvétele más települések helyi értéktárával: Nagydorog, Sárszentlőrinc, Medina, Szedres.

**2018. I. FÉLÉV**

- Januárban döntöttünk az Év települési értékéről valamint az önkormányzat képviselőtestületi ülésén beszámoltunk az előző évi munkánkról.

- Februárban a Tengelici Hírmondóban közzétettünk egy ismertető szöveget és egy felhívást az Év települési értéke a pókbangó címmel.

- Márc. 15-én megemlékeztünk a Csapó sírkertben a haladó szellemű Csapó család tagjairól valamint a Tengelici Hírmondóban felhívást tettünk közzé a „Tengelici füzetek” sorozatban megjelentetendő szövegek megírására. Bizottságunk 3 tagja kérdőíves interjún vett részt egy TOP-os pályázat keretében.

- Áprilisban a 3T – vel közösen rendbetettük a Csapó sírkertet, ill. feltérképeztük, amiről később adatlap is készül. Az iskolai ÖKO héten a pókbangó volt az egyik téma.

- Májusban a 3T-vel közösen túrát szerveztünk a pókbangós rétre. Az óvodában témahét volt a pókbangóról. Pályázatot adtunk be a HUNG-2018. pályázatra (kiállítás szervezésére évről évre az Év települési értékéről).

- Júniusban részt vettünk a helyi Civil napon, ahol igyekeztünk minél több formában (vetítés, fotók, adatlapok, ismertető szöveg, beszélgetés) megismertetni az érdeklődőkkel, mi a feladatunk, mi mindent tettünk eddig, ill. próbáltuk minél több emberrel tudatni, hogy mindenki tud segíteni, aki akar, és ha akar, akkor mivel tud tenni a helyi értékek felméréséért, védelméért. A Tengelici Hírmondóban alkotói pályázatot hirdettünk minden felnőtt lakos számára pókbangó témában. 22-én a Dél-dunántúli Értékek Napján két tagunk is részt vett, képviselve településünk értéktár bizottságát, ill. településünket. Júniusi gyűlésünkön elbíráltuk a beérkezett új adatlapokat és elfogadtuk az 1. félévi beszámolót.

**II. FÉLÉV**

- Júliusban a TÉB 1. félévi beszámolója felkerült a tengelici honlapra.

- Augusztusban elfogadtuk, a helyi értéktárba bevettük, majd felterjesztettük Kiss István Hét törzs szobrának adatlapját a Megyei Értéktárba. A 3T felkérésére előkészítettük a Kulturális Örökség Napjának helyi programját. Megtudtuk, hogy a júniusban beadott pályázatunkkal 500 ezer Ft-ot nyertünk (kiállítási paravánokra).

- Szeptemberben megszerveztük, lebonyolítottuk a 3T-vel a Csapó sírkertben a Kulturális Örökség Napját. Együttműködtünk az alkotókörrel (pókbangó). Az okt.-i kiállítást (pókbangó) elkezdtük szervezni. Megjelent a Tengelici füzetek 1. kötete Farkas Dénes tollából Tengelic a 2. világháború alatt és az azt megelőző években címmel.

-Októberben lebonyolítottuk a „pókbangós” kiállítást. Ugyanekkor vendégül láttuk a Közösségfejlesztési Kerekasztalt, melyen mi is bemutatkoztunk. A könyvtárban folytatódott az Év értéke programsorozat. Együttműködtünk a nyugdíjas klubbal (pókbangó). A gyerekek könyvtári foglalkozások keretében ismerkedhettek meg a növénnyel és a környezetével. Az ált.isk. benevezett a Kincses Tolna Megye Értékvetélkedőbe egy négy fős csapattal,melynek felkészítésében „hivatalosan” két tagunk is részt vállal(t), de az egész bizottság segíti a csapat felkészülését. Megkeresés, felkérés után felvettük a kapcsolatot a most alakuló szedresi értéktár bizottsággal. Megterveztük a tengelici Települési Értéktár emblémáját, ami ezentúl mindenhol meg fog jelenni, ahol tevékenykedünk.

- November 7-én a tavaly létrehozott két történelmi emlékhelyet felszentelte településünk 3 egyházi vezetője és fát is ültettünk az egykori honfoglalás kori temető helyén. Ebben a hónapban a népfőiskola programjában két előadással is részt vettünk: Horváth Balázs: A tengelici rétek/pókbangó és Farkas Dénes könyv bemutatója: Tengelici füzetek 1.. A nov.17-i nyílt ülésünkön beszámolóval, kiállítással, műsorral zártuk idei évünket, ill. az Év települési értéke programsorozatot. Nov.28-án részt vett két tagunk az Értéktár Vetélkedő „ráhangoló” rendezvényén Sióagárdon a 4 fős gyerek csapattal.

-Decemberben a 4 fős gyerek csapat értéktár vetélkedőjéhez segítséget adtunk (1. forduló). Beszámoló jelent meg a Hírmondóban a TÉB záró rendezvényéről.

**Terveink, céljaink:**

- Helyi védettség alá szeretnénk vetetni a fokozottan veszélyben lévő vagy ritka, egyedi értékeket, ill. a Települési értéktárba bekerült értékeket.

- A „Tengelici füzetek” sorozat kiadása az önkormányzat segítségével. Ennek 2. füzete (Tóth Ferenc: A tengelici katolikus egyház története) márciusi megjelentetése. ***Folyamatosan várjuk a kiadható írásokat, ill. adatlapokat!***

- Szeretnénk a szőlőhegyi szervezeteket (Szőlőhegyért Egyesület, Tengelic Szőlőhegyi Nyugdíjasok Érdekszövetsége) is bevonni az értékmentő, értékmegismertető munkánkba.

- Mivel történelmi összefonódás van Szedres és Tengelic között, szeretnénk a most megalakult szedresi TÉB-gal közösen is adatlapokat készíteni, ill. programokat szervezni.

- Szeretnénk a Települési Értéktár, ill. az adott év Év települési értékének emblémáját kitűzőkön, pólókon, stb. megjelentetni különböző céllal (ismertető, ajándék, stb.).

- Szeretnénk minden évben egy-egy értékkel a település lehető legtöbb szervezetében, intézményében, vállalkozásában, közösségében „megjelenni”, azaz: összehangolni ismeretterjesztő, értékmegőrző munkánkat azok munkájával, munkatervével, programjaival***.*** Idén a Gindly-Benyovszky kastélyt választottuk az Év települési értékének. Ennek keretében a jövő év során településünk intézményeinek, vállalkozásainak és civil szervezeteinek programjában megjelenik e kastély megismertetése valamilyen formában, melyek produktumaiból októberben, majd novemberben kiállítást, bemutatót szervezünk a záró rendezvényünkön.

Tengelic, 2019. jan. 16.

 Farkas Zsuzsanna

 TÉB elnök